**Ordin nr. 2/2013**

pentru modificarea Normelor privind calificarea profesională şi pregătirea continuă a intermediarilor în asigurări, puse în aplicare prin Ordinul preşedintelui Comisiei de Supraveghere a Asigurărilor nr. 9/2012  
  
(Publicat în Monitorul Oficial, Partea I nr. 290 din 22/05/2013).

   Potrivit Hotărârii din data de 24 aprilie 2013, prin care s-a adoptat modificarea Normelor privind calificarea profesională şi pregătirea continuă a intermediarilor în asigurări, puse în aplicare prin Ordinul preşedintelui Comisiei de Supraveghere a Asigurărilor nr. 9/2012,   
  în temeiul prevederilor art.2 alin. (1) lit.b) şi ale art.3 lit.b) coroborate cu prevederile art.6 alin. (2) din Ordonanţa de urgenţă a Guvernului nr.93/2012 privind înfiinţarea, organizarea şi funcţionarea Autorităţii de Supraveghere Financiară, aprobată cu modificări şi completări prin Legea nr. 113/2013,  
     
  preşedintele Autorităţii de Supraveghere Financiară emite următorul ordin:   
  
Articol unic – Normele privind calificarea profesională şi pregătirea continuă a intermediarilor în asigurări, puse în aplicare prin Ordinul preşedintelui Comisiei de Supraveghere a Asigurărilor nr. 9/2012, publicat în Monitorul Oficial al României, Partea I, nr. 329 din 16 mai 2012, cu modificările şi completările ulterioare, se modifică după cum urmează:   
  
La articolul 4, alineatul (5) va avea următorul cuprins:   
 "(5) Persoanele prevăzute la art. 3 alin. (2) lit. a) şi b), cu excepţia conducătorilor executivi ai brokerilor de asigurare şi/sau reasigurare, au obligaţia să parcurgă primul program de pregătire profesională continuă şi să facă dovada obţinerii certificatului de absolvire a acestuia astfel:   
 a) persoanele ale căror nume de familie încep cu litera A până la F inclusiv - până la data de 30 septembrie 2013 inclusiv;   
 b) persoanele ale căror nume de familie încep cu litera G până la Q inclusiv - până la data de 30 noiembrie 2013 inclusiv;   
 c) persoanele ale căror nume de familie încep cu litera R până la Z inclusiv - până la data de 28 februarie 2014 inclusiv. “  
     
Preşedintele Autorităţii de Supraveghere Financiară  
Dan Radu Ruşanu  
Bucureşti, 16 mai 2013  
Nr.2